CELEX: 32020D0628
Language: el
Date: 2020-05-04 00:00:00
Title: Απόφαση (ΕΕ) 2020/628 της Ευρωπαϊκής Κεντρικής Τράπεζας της 4ης Μαΐου 2020 για την τροποποίηση της απόφασης ΕΚΤ/2008/17 που καθορίζει το πλαίσιο το οποίο διέπει την κοινή ανάθεση συμβάσεων προμηθειών του Ευρωσυστήματος (ΕΚΤ/2020/27)

8.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 146/11
               
            
         ΑΠΟΦΑΣΗ (ΕΕ) 2020/628 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 4ης Μαΐου 2020
         για την τροποποίηση της απόφασης ΕΚΤ/2008/17 που καθορίζει το πλαίσιο το οποίο διέπει την κοινή ανάθεση συμβάσεων προμηθειών του Ευρωσυστήματος (ΕΚΤ/2020/27)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 127 και 128,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1, σε συνδυασμό με το άρθρο 3.1, και τα άρθρα 5, 16 και 24,
         Εκτιμώντας τα ακόλουθα:
         
                     (1)
                  
                  
                     Βάσει της έως τώρα θετικής εμπειρίας του από την κοινή ανάθεση συμβάσεων προμηθειών αγαθών και υπηρεσιών το διοικητικό συμβούλιο αποφάσισε στις 26 Απριλίου 2019 ότι η Υπηρεσία συντονισμού προμηθειών του Ευρωσυστήματος (EPCO) θα πρέπει να θεωρηθεί μόνιμη, ενώ η κεντρική τράπεζα υποδοχής θα συνεχίσει να ορίζεται από το ίδιο ανά πενταετία. Σήμερα κεντρική τράπεζα υποδοχής είναι η Banque centrale du Luxembourg για το διάστημα μεταξύ 1ης Ιανουαρίου 2020 και 31ης Δεκεμβρίου 2024.
                  
               
                     (2)
                  
                  
                     Οι κανόνες καθορισμού των καθηκόντων των επιτροπών του Ευρωσυστήματος, διορισμού των προέδρων τους και παροχής γραμματειακής υποστήριξης σε αυτές ορίζονται στο άρθρο 9.5 της απόφασης ΕΚΤ/2004/2 (1) και για ορισμένες εξ αυτών εξειδικεύονται με επιμέρους αποφάσεις του διοικητικού συμβουλίου. Το νομικό αυτό πλαίσιο διέπει τη λειτουργία της επιτροπής του Ευρωπαϊκού Συστήματος Κεντρικών Τραπεζών στην οποία ανατίθεται η αρμοδιότητα συντονισμού της κοινής ανάθεσης συμβάσεων προμηθειών του Ευρωσυστήματος.
                  
               
                     (3)
                  
                  
                     Είναι σημαντικό να υπάρχει δυνατότητα αξιοποίησης των ευκαιριών για κοινή ανάθεση συμβάσεων προμηθειών που ενδεχομένως προκύπτουν σε καθορισμένους τομείς και εντός καθορισμένων ορίων εντός του επόμενου έτους από το έτος έγκρισης του ετήσιου σχεδίου προμηθειών από το διοικητικό συμβούλιο.
                  
               
                     (4)
                  
                  
                     Σύμφωνα με το άρθρο 7 της κατευθυντήριας γραμμής (ΕΕ) 2015/280 της Ευρωπαϊκής Κεντρικής Τράπεζας (ΕΚΤ/2014/44) (2), οι εθνικές κεντρικές τράπεζες (ΕθνΚΤ) που παράγουν τραπεζογραμμάτια ευρώ σε ιδιόχρηστα εκτυπωτικά εργοστάσια πρέπει να εξετάζουν τη δυνατότητα θέσπισης κατάλληλων μορφών συνεργασίας, περιλαμβανομένης της διαδικασίας κοινής αγοράς, με σκοπό τη βελτίωση της σχέσης κόστους-αποτελεσματικότητας της παραγωγής. Στις 21 Νοεμβρίου 2017 το διοικητικό συμβούλιο εξέτασε τη δυνατότητα απευθείας συμμετοχής των εν λόγω ΕθνΚΤ σε κοινές διαδικασίες ανάθεσης συμβάσεων μέσω της EPCO, ως τρόπο διευκόλυνσης της μεταξύ τους συνεργασίας ενόψει της βέλτιστης εκπλήρωσης του δημόσιου καθήκοντός τους όσον αφορά την παραγωγή τραπεζογραμματίων ευρώ. Προς διασφάλιση ισοτιμίας των όρων ανταγωνισμού έναντι των ιδιόχρηστων εκτυπωτικών εργοστασίων που αποτελούν εξολοκλήρου τμήμα κεντρικής τράπεζας θα πρέπει να προβλεφθεί η δυνατότητα των ιδιόχρηστων εκτυπωτικών εργοστασίων που αποτελούν διακριτά νομικά πρόσωπα, αλλά συνδέονται στενά με ορισμένη κεντρική τράπεζα, να συμμετέχουν στην κοινή ανάθεση συμβάσεων προμηθειών μέσω της EPCO.
                  
               
                     (5)
                  
                  
                     Για τους λόγους αυτούς η απόφαση ΕΚΤ/2008/17 (3) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις της απόφασης ΕΚΤ/2008/17
            Η απόφαση ΕΚΤ/2008/17 τροποποιείται ως εξής:
            
                        1)
                     
                     
                        Το στοιχείο στ) του άρθρου 1 αντικαθίσταται από το ακόλουθο κείμενο:
                        
                                    «στ)
                                 
                                 
                                    “διευθύνουσα επιτροπή EPCO”: η επιτροπή που συστήνεται από το διοικητικό συμβούλιο για να διευθύνει τις δραστηριότητες της EPCO. Στη σύνθεσή της μετέχει ένα μέλος από κάθε κεντρική τράπεζα, το οποίο επιλέγεται μεταξύ των ανώτερων βαθμίδων του προσωπικού με γνώσεις και πείρα σε οργανωτικά και στρατηγικά θέματα στον οικείο οργανισμό, καθώς και ειδικοί σε θέματα προμηθειών. Η διευθύνουσα επιτροπή EPCO αναφέρεται στο διοικητικό συμβούλιο μέσω της εκτελεστικής επιτροπής·»·
                                 
                              
                  
                        2)
                     
                     
                        το άρθρο 3 τροποποιείται ως εξής:
                        
                                    α)
                                 
                                 
                                    στην παράγραφο 1 προστίθεται το ακόλουθο στοιχείο στ):
                                    
                                                «στ)
                                             
                                             
                                                συνεπικουρεί τις κεντρικές τράπεζες σε δραστηριότητες διαχείρισης συμβάσεων.»·
                                             
                                          
                              
                                    β)
                                 
                                 
                                    παρεμβάλλεται η ακόλουθη παράγραφος 1α:
                                    
                                       «1α.   Η λειτουργία της EPCΟ παρέχεται από κεντρική τράπεζα. Η κεντρική τράπεζα υποδοχής ορίζεται από το διοικητικό συμβούλιο ανά πενταετία.»·
                                    
                                 
                              
                                    γ)
                                 
                                 
                                    η παράγραφος 7 αντικαθίσταται από το ακόλουθο κείμενο:
                                    
                                       «7.   Η διευθύνουσα επιτροπή EPCO προβαίνει σε αξιολόγηση της αποδοτικότητας και αποτελεσματικότητας των δραστηριοτήτων της EPCO σε εύθετο χρόνο πριν από τη λήξη της πενταετούς περιόδου της παραγράφου 1α. Βάσει της αξιολόγησης, και λαμβάνοντας υπόψη το ενδιαφέρον άλλων κεντρικών τραπεζών να αναλάβουν τον ρόλο κεντρικής τράπεζας υποδοχής ως προς την EPCΟ, το διοικητικό συμβούλιο αποφασίζει εάν είναι απαραίτητη η κίνηση διαδικασίας για την επιλογή νέας κεντρικής τράπεζας υποδοχής.»·
                                    
                                 
                              
                  
                        3)
                     
                     
                        στο άρθρο 4 η παράγραφος 3 αντικαθίσταται από το ακόλουθο κείμενο:
                        
                           «3.   Κάθε χρόνο η EPCO υποβάλλει στο διοικητικό συμβούλιο προς έγκριση ενημερωμένο σχέδιο προμηθειών για τις κοινές διαδικασίες ανάθεσης συμβάσεων, καθώς και κατάλογο των κεντρικών τραπεζών διεκπεραίωσης. Το ενημερωμένο σχέδιο προμηθειών που υποβάλλει η EPCO μπορεί να αναφέρει ενδεικτικά τομείς στους οποίους είναι δυνατή η εντός καθορισμένων ορίων αξιοποίηση νέων ευκαιριών κοινής ανάθεσης συμβάσεων έως την επόμενη ενημέρωση. Το διοικητικό συμβούλιο αποφασίζει για το σχέδιο προμηθειών και την εκτέλεσή του κατόπιν διαβούλευσης με τη διευθύνουσα επιτροπή EPCO.»·
                        
                     
                  
                        4)
                     
                     
                        το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Συμμετοχή άλλων ιδρυμάτων
                           
                              1.   Το διοικητικό συμβούλιο μπορεί να προσκαλεί εθνικές κεντρικές τράπεζες των κρατών μελών που δεν έχουν ακόμη υιοθετήσει το ευρώ να συμμετέχουν σε δραστηριότητες της EPCO και σε κοινές διαδικασίες ανάθεσης συμβάσεων υπό τους ίδιους όρους με εκείνους που ισχύουν για τις κεντρικές τράπεζες του Ευρωσυστήματος. Επίσης, μπορεί να προσκαλεί εθνικές αρχές κρατών μελών, θεσμικά και λοιπά όργανα της Ένωσης ή διεθνείς οργανισμούς να συμμετέχουν σε δραστηριότητες της EPCO και σε κοινές διαδικασίες ανάθεσης συμβάσεων υπό τους όρους που το ίδιο θέτει στη σχετική πρόσκληση. Η πρόσκληση περιορίζεται στην κοινή ανάθεση συμβάσεων για την προμήθεια αγαθών και υπηρεσιών με σκοπό την κάλυψη κοινών αναγκών των κεντρικών τραπεζών και των προσκαλούμενων οντοτήτων, υπό όρους ίδιους με εκείνους που ισχύουν για τις κεντρικές τράπεζες του Ευρωσυστήματος.
                           
                           
                              2.   Ιδιόχρηστα εκτυπωτικά εργοστάσια τα οποία, κατά το άρθρο 1 παράγραφος 2 στοιχείο β) της κατευθυντήριας γραμμής (ΕΕ) 2015/280 (ΕΚΤ/2014/44), αποτελούν χωριστά νομικά πρόσωπα και πληρούν σωρευτικά τις προϋποθέσεις της συγκεκριμένης διάταξης μπορούν να συμμετέχουν απευθείας σε κοινές διαδικασίες ανάθεσης συμβάσεων και για τους σκοπούς του παρόντος άρθρου να θεωρούνται τμήμα της κεντρικής τράπεζας του οικείου κράτους μέλους. Η συμμετοχή τους αυτή περιορίζεται στην κοινή ανάθεση συμβάσεων για την προμήθεια αγαθών και υπηρεσιών αναγκαίων για την εκτέλεση καθηκόντων του Ευρωσυστήματος από τα ίδια.».
                           
                        
                     
                  
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 4 Μαΐου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση ΕΚΤ/2004/2 της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΕ L 80 της 18.3.2004, σ. 33).
         
            (2)  Κατευθυντήρια γραμμή (ΕΕ) 2015/280 της Ευρωπαϊκής Κεντρικής Τράπεζας, της 13ης Νοεμβρίου 2014, σχετικά με τη θέσπιση συστήματος παραγωγής και προμήθειας του Ευρωσυστήματος (ΕΚΤ/2014/44) (ΕΕ L 47 της 20.2.2015, σ. 29).
         
            (3)  Απόφαση ΕΚΤ/2008/17 της 17ης Νοεμβρίου 2008, που καθορίζει το πλαίσιο το οποίο διέπει την κοινή ανάθεση συμβάσεων προμηθειών του Ευρωσυστήματος (ΕΕ L 319 της 29.11.2008, σ. 76).